উদ্বেগ সঙ্গে লেগেই থাকে। এই #Risk_Society তে সব কিছুই এত রিস্কি যে কখনওই শান্তিতে তিষ্ঠোবার জো নেই। একটা সময় ছিল লেখা পড়া করলেই উন্নতি বাঁধা। মা ঠাকুমারা বলতেন 'লেখাপড়া করে যে গাড়ি ঘোড়া চড়ে সে।' এখন লেখা পড়া করা না করা দুইই সমান। দুয়েতেই রিস্ক আছে। ভালোর কোনও শেষ হয় না। তাই হীরক রাজার আইন অনুযায়ী বলা যেতেই পারত ভালো হয়ে লাভ কী। খারাপ হয়েও যে লাভ নেই তা তো সবাই জানে। ফলে মধ্য মেধার এই বিশাল সমুদ্রে একই ছাঁচে ঢালা হলে একরকম গড্ডালিকায় থাকা যায় ঠিকই কিন্তু সেটাও ভীষণ রিস্কি। আপনি যদি উদ্যোগপতি হন তা হলে আপনার উদ্বেগের কারণ আরও বেশি। কনসাইনমেন্ট ধরার উদ্বেগ। ঠিক সময় মতো কনসাইনমেন্ট ধরানোর উদ্বেগ। গুণগত মানে পিছিয়ে পড়ার উদ্বেগ। এবং সব থেকে গুরুত্বপূর্ণ বাজারে টিকে থাকার লড়াইয়ে প্রতিযোগীদের থেকে এগিয়ে থাকার বাড়তি উদ্বেগ। ফলে উদ্বিগ্ন হওয়াটা একটা স্বাভাবিক প্রতিবর্ত ক্রিয়ার মতই আমাদের সঙ্গী হয়ে গিয়েছে। এই রকম পরিস্থিতিতে কীভাবে লাগাম দেবেন আপনার মনের ঘোড়াকে?